钦定古今图书集成/历象汇编/庶征典/第115卷 > 《观象玩占》 > 地生异物
## 钦定古今图书集成/历象汇编/庶征典/第115卷 > 《观象玩占》 > 地生异物

地生火，亦曰地燃。京房《易妖占》曰：“火出地，其国天火，
国君死。一曰：地出自燃，其民残。一曰地燃，有乱民自
相攻杀。”《天文录》曰：“地燃者，阴行阳政，臣下自恣，终自
有害。故地出火，自然，终以为灾也。”

“军中地自生火”，军败将死。

地生毛，天下乱，民起。京房曰：“地生毛，百姓劳。”《五行传》
曰：“金失其性，则地生毛，亡国之征，易姓之象也。”
地生血。《京房易妖占》曰：“功臣戮，厥妖地生血。”《天镜占》
曰：“地出血，乱兵起，国为墟。”《京房占》曰：“地生血，急去之；
地无故色赤如火燃，兵大起。”《河图秘征》曰：“地赤如丹，
血流汍汍。”

地生光。《地镜》曰：“地忽生光，如火照人，其国危亡。”《春秋
潜潭巴》曰：“地生光，女谒行。”又曰：“小人进，贤人减。”京房
《易妖占》曰：“王者不顾骨肉，厥德衰，则地生光。”《开元占曰：“敬晖桓彦范被逐之时，洛阳城水白马寺侧，地光
如镜，行人见镜影。此小人用事，贤减之验也。”

地无故出水成泽。《地镜》曰：“天下乱，兵大起，且有大水。
地无故生泉，其邑有兵，年中米贵。”京房《易妖占》曰：“天
不雨而地自出泉，其国从中乱起。”《地镜》曰：“涌泉忽出，
臣为害；不过三年，国有大忧丧。”

人家中庭无故涌泉忽出，其家有丧。

地无故生杂色，国乱，兵大起，且有大水，米贵。

地生卵，将军凶。

地忽生赤黄石及黄色物，将军吉，战胜得地。

“地忽生石砾”，急徙去之。

地生肉，其国灭亡。

地生面，人将饥。
地生钱，有兵来相攻，急去之勿留。

“地忽生磐石”，其地可居吉。

军地忽生铁，将军士卒死。

军地忽生尘，有大战。

军地忽生荆棘，军破将死。

军中地生土，钱下有谋。